  Туспуктэм: Руслан Нуриахметов Наталия Сильвестрова Удмуртиын улӥсьёс «Герои среди нас» элькун вожвылъяськонэ пыриськыны быгато. Вормон нуналлы сӥзьыса, сое элькун парламентлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Татьяна Ишматова ялӥз. Со сярысь депутат «ВКонтакте» мерлыко вотэмысь бамаз ивортӥз. Вожвылъяськон ньыль номинациосъя мыноз: ож но тупаса улон, вормон но подвиг, вордскем шаер но патриотизм сярысь ас гожтэм кылбур; «Моё письмо тебе, солдат!» темая сочинение (9-18 аресъемъёслы); патриот мылкыдо ас гожтэм кырӟан. Сое аудио- яке видеоформатэн гожтыса келяны кулэ. Кырӟанэз мукет адями но быдэстыны быгатэ; мерлыко вотэсэ пост. Вормон понна туннэ тыршись адямиос сярысь гожтоно, одно ик #героисрединас хештег ватсано. Ужъёсты Удмуртилэн кун кылъёсыныз – удмурт яке ӟуч – быдэстыны луэ. Ужъёсты nauka@gossovet.udm.ru электрон почтае, «конкурс» кылын пусйыса, 5-тӥ куартолэзёзь келяно. Одно ик быдэсак нимтулэз, арлыдэз, улон интыез, телефон номерез но электрон почтаез гожтоно. Ньылетӥ номинацие пыриськисьёслы пост вулэ чӧлсконпусэз юнматоно. Гожтэмъёсты ӧнерлыко жюри эскероз: Кун Думаын Удмуртилэсь депутат Олег Гарин, Удмуртиысь калык артистка Надежда Уткина, кылосбур тодосъя доктор, Удмурт кун университетысь огъя но финн-угор кылтодосъя кафедраысь профессор Наталья Кондратьева, Удмуртиысь лулчеберетъя министр Владимир Соловьёв, Удмуртиысь нылкышноослэн огазеяськонзылэн тӧроез, Удмуртысь Кун Кенешлэн мерлыко политикая ялан ужась ӧриезлэн тӧроез Елена Дербилова, Йӧскалык прессалэн юртэзлэн кивалтӥсез, «Удмурт Кенеш» огазеяськонлэн ёзчиез Зинаида Рябинина. Вожвылъяськонлэн котькуд номинацияз вормисьёслы кузьымъёс сётозы, вань пыриськисьёсты сертификатъёсын пусъёзы. Тодэ вайытом, туэ Удмуртиын «Быронтэм полклэн» шествиез уз луы. Тегъёс: вожвылъяськон ВормонНунал Удмуртия  